**Trwydded Defnyddiwr y Sector Cyhoeddus**

Bydd y Drwydded Defnyddiwr hon yn weithredol pan fydd y Defnyddiwr yn clicio i’w derbyn.

**Cefndir**

Mae’r Data a Gyflwynwyd yn cynnwys, neu cafodd ei greu gan ddefnyddio, data Arolwg Ordnans. Ymrwymir i’r Drwydded Defnyddiwr hon yn unol â thrwydded y Trwyddedwr gydag Arolwg Ordnans, i bennu’r telerau y trwyddedwyd y Defnyddiwr i ddefnyddio Data a Gyflwynwyd.

**1. Diffiniadau**

**Gweithgarwch Masnachol**:yw unrhyw weithgarwch sy’n cynnwys neu y bwriadwyd iddo gynnwys Mantais Ariannol.

**Gweithgarwch Cystadleuol**: yw gweithgarwch y mae Arolwg Ordnans neu’r Trwyddedwr yn hysbysu’r Defnyddiwr amdano ei fod yn Weithgarwch Cystadleuol o dro i dro.

**Busnes Craidd**: yw unrhyw ran o weithgarwch sector cyhoeddus y Trwyddedwr, ac eithrio unrhyw Weithgarwch Masnachol a Gweithgarwch Cystadleuol.

**Mantais Ariannol**: yw unrhyw refeniw neu gredyd a ddefnyddir sy’n fwy na chostau cynyddrannol cyflwyno unrhyw gopi o unrhyw Ddata a Gyflwynwyd i’r derbynnydd neu drefnu ei fod ar gael i’r derbynnydd. Nid yw Mantais Ariannol yn cynnwys unrhyw dderbyniadau o Daliadau Statudol.

**Y defnyddiwr**: yw chi, sef derbynnydd y Data a Gyflwynwyd.

**Diben y Defnyddiwr**: yw’r Defnyddiwr yn defnyddio’r data i ymateb i, neu ryngweithio â’r Trwyddedwr, er mwyn cyflawni neu gefnogi cyflawni Busnes Craidd y Trwyddedwr.

**IPR**: yw hawliau eiddo deallusol [intellectual property rights], yn cynnwys hawlfraint, patent, nod masnach, hawl dylunio, hawliau cronfa ddata, cyfrinachau masnach, gwybodaeth ymarferol arbennig, hawliau cyfrinachedd a’r holl hawliau tebyg eraill yn unrhyw le yn y byd p’un a ydynt wedi’u cofrestru ai peidio ac yn cynnwys ceisiadau am gofrestru unrhyw rai ohonynt.

**Trwyddedwr**: yw’r corff cyhoeddus sydd wedi trefnu bod Data a Gyflwynwyd ar gael i’r Defnyddiwr ar delerau’r Drwydded Defnyddiwr hon.

**Arolwg Ordnans**: yw Arolwg Ordnans Cyfyngedig, cwmni sydd wedi’i gofrestru yng Nghymru a Lloegr (rhif cofrestru cwmni 09121572) y mae ei gyfeiriad cofrestredig yn Explorer House, Adanac Drive, SOUTHAMPTON, SO16 0AS.

**Tâl Statudol**: yw’r taliadau y caniateir yn benodol i’r Trwyddedwr neu’r Defnyddiwr eu codi yn unol â deddfiad ysgrifenedig ffurfiol awdurdod deddfwriaethol sy’n llywodraethu Teyrnas Unedig Prydain Fawr a Gogledd Iwerddon, yr Alban, Cymru, a/neu Ogledd Iwerddon y mae’r Trwyddedwr neu’r Defnyddiwr dan ei reolaeth.

**Data a Gyflwynwyd**: yw’r data a ddarparwyd gan y Trwyddedwr i’r Defnyddiwr o dan delerau’r Drwydded Defnyddiwr hon.

**Cyfnod**: yw’r cyfnod gofynnol i gyflawni Diben y Defnyddiwr.

**Diwrnod Gwaith**: yw unrhyw ddiwrnod ac eithrio dydd Sadwrn, dydd Sul neu ŵyl gyhoeddus yng Nghymru, Lloegr, yr Alban neu Ogledd Iwerddon.

**2. Trwydded**

2.1 Mae’r Trwyddedwr yn rhoi i’r Defnyddiwr drwydded anghyfyngol, anhrosglwyddadwy (diddymadwy yn unol â thelerau’r Drwydded Defnyddiwr hon) i ddefnyddio Data a Gyflwynwyd at Ddiben y Defnyddiwr am y Cyfnod.

2.2 Mae’r drwydded hon yn gyfyngedig yn benodol i’r hawliau a roddwyd yng Nghymal 2.1 ac yn amodol ar y rhwymedigaethau a bennwyd yng ngweddill y Drwydded hon, yn benodol rhwymedigaethau’r Defnyddiwr a bennwyd yng Nghymal 3. Mae’r Drwydded hon yn caniatáu i’r Defnyddiwr yn bersonol (nid unrhyw gorff neu grŵp cysylltiedig) ddefnyddio Data a Gyflwynwyd dim ond i’r graddau sy’n ofynnol at Ddiben y Defnyddiwr, ond nid yw’n caniatáu i’r Defnyddiwr ddefnyddio Data a Gyflwynwyd ar gyfer unrhyw Weithgarwch Cystadleuol.

**3. Rhwymedigaethau’r Defnyddiwr**

3.1 Bydd y Defnyddiwr yn Defnyddio’r Data a Gyflwynwyd at Ddiben y Defnyddiwr yn unig ac nid at unrhyw ddiben arall.

3.2 Bydd y Defnyddiwr:

a) yn sicrhau nad yw’r Data a Gyflwynwyd yn cael ei gopïo, addasu, amrywio neu’i gyfaddasu ac eithrio i’r graddau a dim ond i’r graddau y caniateir unrhyw rai o’r gweithredoedd hynny’n benodol gan y Drwydded hon;

b) yn sicrhau nad yw’n defnyddio’r Data a Gyflwynwyd ar gyfer unrhyw Weithgarwch Cystadleuol;

c) yn peidio â defnyddio’r Data a Gyflwynwyd at unrhyw ddiben anghyfreithlon, twyllodrus, camarweiniol neu anfoesegol neu mewn unrhyw fodd arall a allai fod yn niweidiol i enw da’r Data a Gyflwynwyd neu unrhyw berson;

d) yn ymdrechu hyd eithaf ei allu/gallu i ddefnyddio mesurau technolegol a diogelwch digonol y gall Arolwg Ordnans neu’r Trwyddedwr eu hargymell yn rhesymol o dro i dro, i sicrhau bod yr holl Ddata a Gyflwynwyd sydd gan y Defnyddiwr neu y mae’r Defnyddiwr yn gyfrifol amdano yn ddiogel rhag defnydd neu fynediad anawdurdodedig;

e) yn hysbysu’r Trwyddedwr a/neu Arolwg Ordnans cyn gynted ag y mae’n amau unrhyw drosedd yn erbyn hawliau eiddo deallusol Arolwg Ordnans ac yn rhoi i’r Trwyddedwr ac Arolwg Ordnans pob cymorth a fynnir yn rhesymol i fynd ar drywydd unrhyw drosedd bosibl neu unioni unrhyw ddefnydd anawdurdodedig; a

f) yn peidio â newid na dileu unrhyw hysbysiadau a rhifau trwydded hawlfraint / hawl cronfa ddata Arolwg Ordnans a ddangosir ar y Data a Gyflwynwyd.

3.3 Nid yw’r Drwydded Defnyddiwr hon yn rhoi i’r Defnyddiwr yr hawl i is-drwyddedu, dosbarthu, gwerthu na threfnu fel arall bod y Data a Gyflwynwyd ar gael i drydydd partïon ac eithrio lle caniateir hynny’n benodol yn ysgrifenedig gan y Trwyddedwr ac Arolwg Ordnans.

**4. Terfynu**

4.1 Gall y naill barti neu’r llall derfynu’r Drwydded Defnyddiwr hon ar unwaith unrhyw bryd drwy roi hysbysiad i’r parti arall yn ysgrifenedig. Mae’r Defnyddiwr yn cydnabod y bydd y Trwyddedwr yn terfynu’r Drwydded Defnyddiwr hon os yw trwydded y Trwyddedwr gydag Arolwg Ordnans yn cael ei therfynu neu os yw’n dod i ben.

4.2 Os yw’r Drwydded Defnyddiwr hon yn cael ei therfynu neu os yw’n dod i ben, bydd y Defnyddiwr, cyn pen 30 diwrnod o’r cyfryw derfynu neu ddod i ben yn dinistrio (neu ar opsiwn Arolwg Ordnans neu’r Trwyddedwr, yn dychwelyd) yr holl Ddata a Gyflwynwyd mewn unrhyw gyfrwng sydd ganddo neu y mae’n gyfrifol amdano (gan gynnwys unrhyw Ddata a Gyflwynwyd a ymgorfforwyd mewn unrhyw ddeunydd arall) a darparu, ar gais Arolwg Ordnans neu’r Trwyddedwr, ddatganiad ar lw gan berson a awdurdodwyd yn briodol nad oes unrhyw Ddata a Gyflwynwyd ganddo mwyach.

4.3 Bydd y Cymalau hynny y bwriadwyd iddynt oroesi terfynu neu ddod i ben (yn cynnwys, heb gyfyngiad, Cymalau 1, 3.2 d) ac e), 4.2, 4.3, 5, 6, 8, 10, 11 a 12) yn parhau mewn grym ac effaith lawn er gwaethaf y cyfryw derfynu neu ddod i ben.

**5. Cyfyngiad**
5.1 Yn amodol ar Gymal 5.2, nid oes unrhyw beth yn y Drwydded hon yn gwneud y Trwyddedwr yn atebol mewn contract, camwedd (gan gynnwys heb gyfyngiad esgeuluster, sylwadau cyn-gontractiol neu sylwadau eraill) neu sy’n deillio fel arall o’r Drwydded hon neu mewn cysylltiad â’r Drwydded hon am:

a) unrhyw golledion economaidd (gan gynnwys heb gyfyngiad colli refeniwiau, elw, contractau, busnes neu arbedion a ragwelir);

b) unrhyw golled o ran ewyllys da neu enw da;

c) unrhyw golledion arbennig, anuniongyrchol neu ganlyniadol beth bynnag p’un a oedd neu nad oedd y cyfryw golledion yn rhan o ystyriaeth y partïon ar ddyddiad y Drwydded hon.

5.2 Ni fydd unrhyw beth yn y Drwydded hon yn eithrio neu’n cyfyngu ar atebolrwydd parti am farwolaeth neu anaf personol yn deillio o esgeuluster y parti hwnnw neu ei weision, asiantau neu gyflogeion neu am gamliwio twyllodrus.

5.3 Mae’r Trwyddedwr ac Arolwg Ordnans yn eithrio i’r graddau mwyaf a ganiateir gan y gyfraith pob gwarant ddatganedig neu oblygedig.

5.4 Yn amodol ar Gymal 5.2, ni fydd cyfanswm atebolrwydd y Trwyddedwr yn y Drwydded hon yn ei grynswth yn fwy nag unrhyw swm a dalwyd gan y Defnyddiwr am y Data a Gyflwynwyd.

**6. Indemniad**

6.1 Bydd y Defnyddiwr yn indemnio ac yn parhau i indemnio’r Trwyddedwr a/neu Arolwg Ordnans yn erbyn eu holl atebolrwyddau a cholledion a phob gofyniad, atebolrwydd, hawliadau a wnaed, neu achosion, yn erbyn y Trwyddedwr a/neu Arolwg Ordnans mewn perthynas ag unrhyw golled neu ddifrod ac yn erbyn yr holl gostau a threuliau yr aethpwyd iddynt yn rhesymol wrth ddelio â neu setlo’r cyfryw ofynion, atebolrwyddau, hawliadau neu achosion yn deillio o weithredoedd, anweithredoedd neu ddiffygion y Defnyddiwr mewn perthynas â’r Drwydded hon, neu o dorri unrhyw ddarpariaeth y Drwydded hon gan y Defnyddiwr ac eithrio i’r graddau y gellir priodoli unrhyw gyfryw atebolrwydd yn uniongyrchol i unrhyw weithred esgeulus gan y Trwyddedwr.

6.2 Bydd y Trwyddedwr yn ymdrechu’n rhesymol i hysbysu’r Defnyddiwr cyn gynted ag y bo’n ymarferol am unrhyw orchymyn neu hawliad a wnaed, neu achosion yn erbyn y Trwyddedwr mewn perthynas ag unrhyw golled neu ddifrod perthnasol.

**7. Amrywiant**

7.1 Bydd hawl gan y Trwyddedwr i amrywio’r Drwydded Defnyddiwr hon ar unwaith drwy roi hysbysiad yn ysgrifenedig i’r Defnyddiwr.

**8. Archwilio**

8.1 Ar gais ysgrifenedig Arolwg Ordnans neu’r Trwyddedwr, bydd y Defnyddiwr yn darparu tystiolaeth ysgrifenedig o gydymffurfio â’i rwymedigaethau o dan y Drwydded Defnyddiwr hon.

8.2 Bydd y Defnyddiwr yn cadw cofnodion cywir a chyflawn o’i ddefnydd o’r Data a Gyflwynwyd. Mae gan Arolwg Ordnans a/neu’r Trwyddedwr (a’u cynrychiolwyr priodol) yr hawl, o roi hysbysiad rhesymol yn ystod oriau busnes i fynd i mewn i eiddo’r Defnyddiwr ac i arolygu ac archwilio ei systemau, gweithrediadau a’r holl ddogfennaeth ategol i sicrhau bod y Defnyddiwr yn cydymffurfio â’r Drwydded Defnyddiwr hon ac i wneud copïau o unrhyw gofnodion angenrheidiol. Bydd y Defnyddiwr, ar ei draul ei hun, yn trefnu bod cyflogeion a chyfleusterau priodol ar gael i ddarparu pob cymorth rhesymol i Arolwg Ordnans a/neu’r Trwyddedwr er mwyn galluogi’r cyfryw arolygu, archwilio a chopïo.

8.3 Rhaid i’r Defnyddiwr gydymffurfio â mesurau rhesymol a bennwyd gan Arolwg Ordnans neu’r Trwyddedwr o ganlyniad i unrhyw archwiliad.

**9. Aseinio, is-gontractio ac is-drwyddedu**

9.1 Ac eithrio fel y cytunwyd yn ysgrifenedig gan Arolwg Ordnans, nid oes hawl gan y naill barti i aseinio, trwyddedu, trosglwyddo neu newyddu unrhyw rai o’u hawliau a/neu rwymedigaethau o dan y Drwydded Defnyddiwr hon.

**10. Deddf Contractau (Hawliau Trydydd Partïon) 1999**

10.1 Yn amodol ar Gymal 10.2, nid oes gan berson nad yw’n rhan o’r Drwydded Defnyddiwr hon unrhyw hawl o dan Ddeddf Contractau (Hawliau Trydydd Partïon) 1999 i orfodi na mwynhau budd unrhyw delerau’r Drwydded Defnyddiwr hon.

10.2 Bydd hawl gan Arolwg Ordnans i fudd telerau’r Drwydded Defnyddiwr hon a’r hawliau i orfodi’r cyfryw delerau o dan Ddeddf Contractau (Hawliau Trydydd Partïon) 1999.

**11. Ildio Hawl**
11.1 Nid yw ildio hawl ar achlysur arbennig gan y naill barti neu’r llall yr hawliau o dan y Drwydded Defnyddiwr hon yn ymhlygu y bydd hawliau eraill yn cael eu hildio. Ni fydd oedi o ran arfer unrhyw hawl o dan y Drwydded Defnyddiwr hon yn golygu bod y gyfryw hawl yn cael ei hildio.

**12. Cyfraith Lywodraethu ac Awdurdodaeth**
12.1 Caiff y Drwydded Defnyddiwr hon ei llywodraethu gan gyfraith Cymru a Lloegr ac mae’r ddau barti yn ymostwng i awdurdodaeth unigryw llysoedd Lloegr.